বাবা ও দাদার সঙ্গে বাড়ি ফেরার পথে সন্ধ্যায় শ্লীলতাহানির শিকার হলেন বছর বাইশের এক তরুণী। ঘটনাটি ঘটেছে সোমবার সন্ধ্যা ৭টা নাগাদ সার্ভে পার্ক এলাকায়। মঙ্গলবার পুলিশ জানিয়েছে, ওই তরুণীর বাড়ি বাঘাযতীন রেলগেট সংলগ্ন রাজাপুর এলাকায়। সন্ধ্যায় তিনি বাবা এবং দাদার সঙ্গে বাজার করতে বেরিয়েছিলেন। তাঁর দাদা মুর্শিদাবাদ জেলা পুলিশের সাব ইনস্পেক্টর। ফেরার পথে বাড়ি থেকে কিছু দূরে তাঁকে উদ্দেশ্য করে অশালীন মন্তব্য করে এক মত্ত যুবক। এরপর সে ওই তরুণীর দিকে এগিয়ে যায়। বিপদ বুঝে তার পথ আটকান ওই তরুণীর দাদা। তখন তাঁকে ধাক্কা মারে ওই মত্ত যুবক। এরপর সে ওই তরুণীর হাত ধরতে গেলে তিনি চিৎকার শুরু করেন। এরপরই ওই যুবক পালিয়ে যায়। তরুণীর চিৎকারে ঘটনাস্থলে জড়ো হন স্থানীয় বাসিন্দাদের একাংশ। পুলিশ জানিয়েছে, রাত আনুমানিক ১২টা নাগাদ ঘটনার বর্ণনা দিয়ে সার্ভে পার্ক থানায় একটি অভিযোগ দায়ের করে ওই তরুণীর পরিবার। পুলিশ ঘটনার তদন্ত শুরু করেছে। এদিন রাত পর্যন্ত অভিযুক্তকে গ্রেফতার করতে পারেনি। এই ঘটনায় আতঙ্ক ছড়িয়েছে স্থানীয় বাসিন্দাদের মধ্যে।
পঞ্চায়েত ভোটের প্রচারে ত্রিপুরা যাচ্ছেন রূপা
আন্দামান ও নিকোবর দ্বীপপুঞ্জের পর এবার ভোটের প্রচারে ত্রিপুরায় ডাক পড়ল বিজেপি’র রূপা গঙ্গোপাধ্যায়ের। আগামী ৯ ডিসেম্বর ত্রিপুরায় ১৪টি পুরসভা এবং ছ’টি নগর পঞ্চায়েতে ভোট। সেই ভোটের প্রচারেই ত্রিপুরায় যাওয়ার কথা রয়েছে রূপার। তবে কবে রূপা সেখানে যাবেন তা এখনও স্থির হয়নি। পশ্চিমবঙ্গের বিধানসভা নির্বাচনের প্রস্তুতি নিয়ে মঙ্গলবার দলের পদাধিকারীদের নিয়ে বৈঠক করেন বিজেপি’র কেন্দ্রীয় নেতৃত্ব। বৈঠকে ছিলেন বিজেপি’র সর্বভারতীয় সাধারণ সম্পাদক (সংগঠন) রামলাল, যুগ্ম সহ-সাধারণ সম্পাদক (সংগঠন) শিবপ্রকাশ। বৈঠক শেষে ওই দুই নেতার সঙ্গে আলাদা করে কথা হয় রূপার। ত্রিপুরায় প্রচারে যাওয়া সম্পর্কে রূপা বলেন, ‘‘ত্রিপুরার রাজ্য সভাপতি সেখানে প্রচারের জন্য রামলালের কাছে আমার কথা জানিয়েছিলেন। রামলাল ও শিবপ্রকাশ আমায় যেতে বলেছেন।’’
কৃষকদের পাশে থাকার বার্তা মমতার
বর্ধমানে কৃষকেরা যে সমস্যায় রয়েছেন তা কার্যত মেনে নিলেন মুখ্যমন্ত্রী মমতা বন্দ্যোপাধ্যায়। জানালেন, পরিস্থিতি খারাপ হলে অন্য কেউ নয়, কৃষকদের পাশে থাকবেন তিনিই। মঙ্গলবার মঙ্গলকোটের সভায় মুখ্যমন্ত্রী জানিয়েছেন, প্রয়োজনে ডিভিসি এবং তেনুঘাট থেকে কৃষকদের জন্য জল কিনবে সরকার। আর একান্ত জল পাওয়া না গেলে, কীভাবে কম জলে চাষ করা যায় সে বিষয়ে পরামর্শ দেবে কৃষি দফতর।
ব্যারাকপুরে হনুমানের তাণ্ডব
হনুমানের হাত থেকে বাঁচতে রাস্তা অবরোধ করলেন ব্যারাকপুরের মোহনপুরের বাসিন্দারা। দু’সপ্তাহ আগে চারটি হনুমান এলাকায় ঢুকেছিল। একটিকে খাঁচাবন্দি করে নিয়ে যায় বন দফতর। সাথীহারা বাকি তিন হনুমান এর পরেই তাণ্ডব শুরু করে। তাদের আক্রমণে মঙ্গলবার পর্যন্ত প্রায় ২০ জন জখম হয়েছেন। এদিন হনুমানগুলিকে ধরার দাবিতে মোহনপুরে ব্যারাকপুর-বারাসত রাস্তা অবরোধ করেন বাসিন্দারা। টিটাগড় থানার হস্তক্ষেপে অবরোধ ওঠে।
ধর্মতলা থেকে গ্রেফতার সোনা পাপ্পু
গড়িয়াহাট থানার বন্ডেল রোডে গুলি চালনার ঘটনার মূল অভিযুক্ত সোনা পাপ্পু ওরফে বিশ্বজিৎ পোদ্দারকে মঙ্গলবার সন্ধ্যায় গ্রেফতার করল কলকাতা পুলিশের গুন্ডাদমন শাখা। মাসখানেক আগে বন্ডেল রোডে সিন্ডিকেট নিয়ে গোলমালের সময় পাপ্পুর দলবল গুলি চালালে একজন জখম হয়। পুলিশ জানিয়েছে, ধর্মতলা বাসস্ট্যান্ড থেকে ধৃত পাপ্পুর কাছ থেকে একটি ৭ মিমি পিস্তল, দেশি রিভলভার এবং ৩টি কার্তুজ উদ্ধার হয়েছে।


বেলুড়ে একটি বিপণির উদ্বোধনে রামকৃষ্ণ মিশনের সন্ন্যাসীরা। মঙ্গলবার তোলা নিজস্ব চিত্র।

ধর্মঘটের মধ্যেই মৃত্যু চা শ্রমিকের
উত্তরবঙ্গ জুড়ে ২১টি শ্রমিক সংগঠনের যৌথ মঞ্চের ডাকা চা শিল্পের ধর্মঘটের মধ্যেই মৃত্যু হল আরও এক চা শ্রমিকের। মঙ্গলবার আলিপুরদুয়ারের গেরগেন্ডা চা বাগানে মৃত শ্রমিকের নাম কা়ঞ্চি বিশ্বকর্মা (৫০)। চা বাগানের ইস্ট লাইনের বাসিন্দা কাঞ্চির পরিবারের অভিযোগ, অপুষ্টিজনিত কারণেই মৃত্যু হয়েছে কাঞ্চির। যদিও অভিযোগ অস্বীকার করেছে প্রশাসন। প্রসঙ্গত, একের পর এক চা শ্রমিকের মৃত্যু, ন্যূনতম মজুরি প্রদান-সহ একগুচ্ছ দাবির প্রেক্ষিতেই এদিনের ধর্মঘট।
বড়দিনের আগে ফের চালু টয়ট্রেন
ফের চালু হতে চলেছে টয়ট্রেন পরিষেবা। ধসের কারণে গত ২০১০ সাল থেকে বন্ধ ছিল পরিষেবা। চলতি বছরের জুন মাসে পরিষেবা চালু হলেও, দু’দিন পরেই পাগলাঝোরায় ধসের কারণে ফের বন্ধ করে দেওয়া হয় পরিষেবা। মঙ্গলবার লাইন পরিদর্শনে যান নর্থ ফ্রন্টিয়ার রেলের জেনারেল ম্যানেজার-সহ পদস্থ আধিকারিকেরা। পরিদর্শন শেষে পরিষেবা চালুর কথা  ঘোষণা করা হয়।
সাগরে নতুন বন্দর, জানালেন মন্ত্রী
দেশে তিনটি নতুন বন্দরের মধ্যে একটির ঠিকানা হবে সাগরদ্বীপ। মঙ্গলবার কলকাতায় এক বণিকসভার অনুষ্ঠানে যোগ দিয়ে রাজ্যের নতুন বন্দর পাওয়ার কথাটি জানান জাহাজমন্ত্রী নিতিন গডকড়ী। পাশাপাশি বারাণসী থেকে হলদিয়া পর্যন্ত জলপথের উন্নয়ন করার কথাও বলেছেন তিনি। এদিনের বণিকসভার অনুষ্ঠানে জলপথের উন্নয়নের উপরে বিশেষ জোর দিয়েছেন কেন্দ্রীয় মন্ত্রী।


02: ‘বিবেক’ আয়োজিত এড্‌স সচেতনতামূলক পদযাত্রায় মেয়র শোভন চট্টোপাধ্যায়,
কাজরী বন্দ্যোপাধ্যায়, অভিনেতা সোহম, ফুটবলার দং, সুরজিৎ সেনগুপ্ত, মেয়র পারিষদ
অতীন ঘোষ, কার্তিক বন্দ্যোপাধ্যায় প্রমুখ। দক্ষিণ কলকাতায় তোলা নিজস্ব চিত্র।


ছুটি সংঘাত অব্যাহত, প্রস্তাব খারিজ প্রধান বিচারপতির
ছুটি নিয়ে প্রধান বিচারপতি মঞ্জুলা চেল্লুরের সঙ্গে কলকাতা হাইকোর্টের বার অ্যাসোসিয়েশনের সংঘাত অব্যাহত রইল। আগামী ২৪ ডিসেম্বর জাতীয় ছুটির দিনে কাজ না করার সিদ্ধান্ত নিল বার অ্যাসোসিয়েশন। জাতীয় ছুটির দিনটি ভুলবশত হাইকোর্টের তালিকায় কাজের দিন হিসাবে দেখানো আছে। ত্রুটি সংশোধনে নতুন করে ওই দিনটি ছুটি হিসাবে ঘোষণা করার কথা হাইকোর্টের। এ বিষয়ে জটিলতা কাটাতে মঙ্গলবার জরুরি বৈঠকে বসেছিল বার অ্যাসোসিয়েশন। জটিলতা তো কাটেইনি। উল্টে দু’পক্ষের টানাপড়েনে আগামী ২৪ ডিসেম্বর ফতেহা দোহাজ দহমের ছুটি সংক্রান্ত বিজ্ঞপ্তিও প্রকাশ করা যায়নি। হাইকোর্ট প্রশাসন সূত্রের খবর, বিকল্প কিছু প্রস্তাব দিয়েছিলেন প্রধান বিচারপতি। আগামী ২৩ ডিসেম্বর পর্যন্ত অতিরিক্ত ১৫-২০ মিনিট শুনানিতে যোগ দেওয়ার জন্য আবেদনের পাশাপাশি কয়েকটি শনিবার বিচারপতিদের বাড়ির চেম্বারে শুনানি চলতে পারে বলে জানিয়েছিলেন প্রধান বিচারপতি। কিন্তু সব প্রস্তাবই নাকচ করে দিয়েছে বার অ্যাসোসিয়েশন।
নোটিস দেওয়া গেল না শঙ্কুকে
পরপর দু’দিন ফোন করে তৃণমূল নেতা শঙ্কুদেব পণ্ডাকে তলব করেছিল সিবিআই। শুক্রবার না আসতে পারলে সোমবার সিবিআইয়ের দফতরে গিয়ে দেখা করবেন বলে তদন্তকারীদের জানিয়েছিলেন শঙ্কুদেব। কিন্তু সিবিআইয়ের দফতরে হাজিরা না দেওয়ায় মঙ্গলবার তাঁকে নোটিস দিতে বাগুইআটিতে যান তদন্তকারীরা। এদিন সেখানেও তাঁর দেখা মেলেনি।
মহিলারা রুখে দিলেন ডাকাতি
সদ্য অনুমোদন প্রাপ্ত একটি ব্যাঙ্কে ডাকাতির পরিকল্পনা বানচাল করে দিলেন মহিলারা। মঙ্গলবার সকালে শাখা অফিস থেকে সংগৃহীত পাঁচ লক্ষ টাকা শিলিগুড়ির শক্তিগড়ে ওই বেসরকারি ব্যাঙ্কে জমা দিতে যান ব্যাঙ্কেরই দু’জন কর্মী। আচমকা পিছন থেকে এসে দু’জন দুষ্কৃতী টাকার ব্যাগ নিয়ে চম্পট দেয়। মহিলারা ‘চোর চোর’ বলে চিৎকার করলে টাকার ব্যাগ হাতে থাকা দুষ্কৃতীর জামা টেনে ধরেন এক মহিলা গ্রাহক। বাকি মহিলারাও ছুটে আসেন। মহিলাদের এগিয়ে আসতে দেখে ব্যাঙ্কের এক পুরুষ গ্রাহকও দুষ্কৃতীকে ধরতে এগিয়ে যান। কিন্তু তাঁকে রিভলভারের বাট দিয়ে আঘাত করে টাকার ব্যাগ ফেলে গাড়িতে উঠে পড়ে ওই দুষ্কৃতী। ঘটনায় জড়িত থাকার সন্দেহে চারজনকে গ্রেফতার করেছে পুলিশ।

কাকদ্বীপের মৃত ছাত্রীর পরিবারের হাতে চেক তুলে দিচ্ছেন ট্যাক্সিচালক সইদুল লস্কর।— নিজস্ব চিত্র